Veivuke vei Ba o Idia
19 March, 2018, 12:00 am
ESA na veivuke na matanitu o Idia ki na valenibula mai Ba, ka rauta ni $30 na milioni na i sau ni yaya me na vakatoroicaketaki kina na valenibula oqo.
E vakaraitaka na veika oqo na Minisita ni Lavo kei na Vunilawa o Aiyaz Sayed- Khaiyum ena gauna e veitalanoataki kina na ulutaga ni kena sa na volitaki ki na veitabana ni bisinisi na valenibula e rua, mai Ba kei Lautoka.
E kaya o Khaiyum ni vinakata na matanitu me na vakarautaka na valenibula e Viti ka tu vinaka tu na kena i yaya ni veiqaravi ka sa veivuke tu mai kina na matanitu o Idia.
E kaya o Khaiyum ni nona veisiko mai Viti o Narendra Modi, na i liuliu ni matanitu mai Idia e Viti ni dodonu me na dua vei ira na valenibula vinaka ena noda wase ni vuravura ena tiko ena noda vanua.
E kaya ni gadrevi me na vakatoroicaketaki na i vakatagedegede ni veiqaravi ni tabana ni bula e Viti me rawa ni da veivuke talega kivei ira na matanitu ena Pasifika,
E kaya ni sa tosoi tiko na veitalanoa kei ira na veitabana eso ena kena gadrevi me na vakavinakataki na i vakatagedegede ni veiqaravi ni tabana ni bula vei keda raraba.
E vakadeitaka talega ni nona tiko mai Idia ena gauna oqo na Paraiminisita, ena laki tomani tale tiko na veitalanoa ni kena laurai me na vakavotukanataki na i tuvatuva oqo me baleta na valenibula e Ba kei na kena e Lautoka.
fij_Latn cym_Latn fij_Latn fij_Latn fij_Latn fij_Latn fij_Latn fij_Latn fij_Latn